internet vaartha 100 Views
అసోచామ్‌ సత్గురు సదస్సులో డా. స్వామినాధన్‌
హైదరాబాద్‌ : భారత్‌ ఫార్మారంగంలో బయోసిమిలర్స్‌ మార్కెట్‌ 2030 నాటికి 40 బిలియన్‌ డాలర్లకు చేరుతుందని బయోఫార్మా సదస్సులో నిపుణులు వెల్లడించారు. జవహర్‌లాల్‌నెహ్రూ అధ్యయనసంస్థ డైరెక్టర్‌ ప్రొఫెసర్‌ డి.స్వామినాధన్‌ మాట్లాడుతూ భారతీయ బయోసిమిలర్స్‌ రంగం 2015లో 300 మిలియన్‌ డాలర్లుగా ఉందని, దేశీయంగా అమ్మకాలు 250 మిలియన్‌ డాలర్లకు పెరిగాయని సాలీనా 14శాతం చొప్పున పెరుగుతున్నట్లు వెల్లడించారు. ఎగుమతులు కూడా 51 మిలియన్‌ డాలర్లకు పెరిగాయన్నారు. అంతర్జాతీయ మార్కెట్‌పై కూడా రానున్న సంవత్సరాల్లో 20శాతం వాటా సాధిస్తుందని అసోచామ్‌ సత్‌గురు విడుదల చేసిన బయోఫార్మా బయోసిమిలర్స్‌, బయో జెనరిక్స్‌ నివేదిక స్పష్టం చేసింది. సదస్సులో డైరెక్టర్‌ స్వామినాధన్‌తో పాటు సిఎస్‌ఐఆర్‌ డైరె క్టర్‌ డా.రాకేష్‌ కె.మిశ్రా, ఎపిఇడిబి సీనియర్‌ సలహాదారు ఎం శ్రీనివాస్‌ శంకరప్రసాద్‌, సిఎస్‌ఐఆర్‌ ముఖ్య శాస్త్రవేత్త డా.జివిఎంశర్మ సత్గురు డైరెక్టర్‌ డా.పుష్పా విజయరాఘవన్‌, అసోచామ్‌ హెడ్‌ సందీప్‌ కొచ్చర్‌, ఇతర నిపుణులు ఈ సదస్సులో పాల్గొన్నారు. బయోసిమిలర్స్‌ మార్కెట్‌ ప్రస్తుతం 2.2 బిలియన్‌ డాలర్లతో నడుస్తోందని, ఇటీవలి అమెరికా ఎఫ్‌డిఎ అనుమతులతో మార్కెట్‌ పెరుగుతున్నదని, వర్ధమాన మార్కెట్లతోపాటు యూరోప్‌ మార్కెట్లలో కూడా వార్షిక వృద్ధి సాధిస్తున్నట్లు వివరించారు.2030 నాటికి అంతర్జాతీయంగా బయోసిమిలర్స్‌ మార్కెట్‌ 240 మిలియన్‌ డాలర్లుగా ఉంటుందని వెల్లడించారు. ఫార్మారంగంలో వస్తున్న అధునాతన పరిశోధనలు, బయో సైన్సెస్‌కు పెరుగుతున్న ప్రాధాన్యం, బయోజెనరిక్స్‌ అదేస్థాయిలో వస్తున్న ప్రాధాన్యతల రీత్యా అంతర్జాతీయంగా కూడా బయో సిమిలర్స్‌కు మంచి డిమాండ్‌ ఉందని వక్తలు వెల్లడించారు.